Motlanthe neem stigting se leisels ná beweringe | Netwerk24
Deur Christiaan du Plessis 25 Januarie 2021 14:45
Oudpres. Kgalema Motlanthe sal op 'n dringende grondslag die leisels van die Nelson Mandela-stigting oorneem nadat die stigting deur beweringe van wanoptrede deur sy bestuur geruk is.
Luidens 'n verklaring wat die naweek uitgereik is, het die stigting se raad dié besluit geneem weens die negatiewe uitwerking wat die beweringe op die stigting se reputasie het.
Oudpres. Nelson Mandela is op 5 Desember 2013 dood. Foto: Shaun Harris
In die lig hiervan het Sello Hatang, uitvoerende hoof, en Limpho Monyamane, bedryfshoof, aansoek gedoen om hangende 'n ondersoek spesiale verlof te neem. Die onderskeie aansoeke is verlede week op een van twee spesiale raadsvergaderings goedgekeur.
Die beweringe teen die bestuur spruit uit 'n e-pos wat op 14 Desember deur ongeïdentifiseerde personeellede aan prof. Njabulo Ndebele, voorsitter van die Nelson Mandela-stigting, gestuur is.
Ndebele het Maandag by navraag gesê hy wil nie oor die besonderhede van die beweringe uitbrei nie omdat dit dalk die ondersoek kan belemmer.
Hy het bevestig dat die ondersoek deur die regsfirma Bowman Gilfillan uitgevoer word en dat 'n voorlopige verslag binne 'n week verwag word.
Luidens City Press word daar beweer dat Hatang en Monyamane hul mag en die stigting se kredietkaarte vir persoonlike redes misbruik het en dat hulle 'n rol in onreëlmatige aankope gespeel het.
Luidens die jongste verklaring van die stigting sal Motlanthe 'n tussentydse leierskapstruktuur lei om te verseker die daaglikse werkinge van die stigting verloop glad. Hy sal deur twee trustees, Alice Brown en Maya Makanjee, bygestaan word totdat die ondersoek voltooi is en die raad die bevindinge daarvan oorweeg het.
Kgalema Motlanthe Foto: Felix Dlangamandla
Luidens die jongste verklaring is daar kommer geopper dat sekere personeellede moontlik ongestaafde beweringe aan die media maak om die ondersoek te ondermyn. Die raad beskou die kommer as geregverdig en daarom vra hy dat ruimte gegun word sodat die ondersoek eers afgehandel word.
"Die raad het 'n beroep op Bowman en Gilfillan gedoen om sy proses sou gou as moontlik te voltooi sonder om die proses en die gehalte van die ondersoek te kompromitteer sodat daar klarigheid oor die erns van die bewerings wat gemaak is, gekry kan word."
"Verder bly die raad diep daartoe verbind om die nalatenskap van Nelson Mandela en die naam van die stigting te bewaar en sal hy ook verseker dat hy in die beste belang van belangegroepe optree."
Luidens die verklaring sal die raad in die komende dae met 'n aantal sleutelbelangegroepe kommunikeer sodat daar 'n volle begrip is oor die proses wat onderweg is en om die stappe te verduidelik wat gedoen is om die situasie te pak. Die raad het homself tot goeie regering, deursigtigheid en aanspreeklikheid herverbind.